Document ID: 31987R1730

*****
ΚΑΝΟΝΙΣΜΟΣ (ΕΟΚ) αριθ. 1730/87 ΤΗΣ ΕΠΙΤΡΟΠΗΣ
της 22ας Ιουνίου 1987
που καθορίζει τους κανόνες ποιότητας για τα επιτραπέζια σταφύλια
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1351/86 (2), και ιδίως το άρθρο 2 παράγραφος 3,
Εκτιμώντας:
ότι ο κανονισμός αριθ. 58 της Επιτροπής (3) καθόρισε στο παράρτημα Ι/7 κανόνες ποιότητας για τα επιτραπέζια σταφύλια· ότι αυτοί οι κανόνες τροποποιήθηκαν από τους κανονισμούς της Επιτροπής (ΕΟΚ) αριθ. 847/76 (4) και (ΕΟΚ) αριθ. 2166/84 (5)·
ότι σημειώθηκε εξέλιξη στην παραγωγή και το εμπόριο αυτών των προϊόντων, ιδίως όσον αφορά τις απαιτήσεις των αγορών κατανάλωσης και χονδρικής πώλησης· ότι, ως εκ τούτου, οι κοινοί κανόνες ποιότητας για τα επιτραπέζια σταφύλια πρέπει να τροποποιηθούν για να ληφθούν υπόψη αυτές οι νέες απαιτήσεις·
ότι οι τροποποιήσεις αυτές συνεπάγονται την τροποποίηση της συμπληρωματικής κατηγορίας ποιότητας που καθορίζεται στον κανονισμό αριθ. 211/66/ΕΟΚ του Συμβουλίου (6)· ότι για τον καθορισμό της πρέπει να ληφθεί υπόψη το οικονομικό συμφέρον που έχουν οι παραγωγοί από τα εν λόγω προϊόντα και η αναγκαιότητα να ικανοποιηθούν οι ανάγκες των καταναλωτών·
ότι οι κανόνες εφαρμόζονται σε όλα τα στάδια εμπορίας· ότι η μεταφορά σε μεγάλη απόσταση, η αποθεματοποίηση ορισμένης διάρκειας ή οι διάφορες μετακινήσεις ενδέχεται να προκαλέσουν ορισμένες αλλοιώσεις που οφείλονται στην βιολογική εξέλιξη αυτών των προϊόντων ή στο γεγονός ότι φθείρονται σε μικρό ή μεγάλο βαθμό· ότι πρέπει, συνεπώς, να ληφθούν υπόψη αυτές οι αλλοιώσεις κατά την εφαρμογή των κανόνων στα στάδια εμπορίας που ακολουθούν το στάδιο της αποστολής· ότι, δεδομένου ότι για τα προϊόντα της κατηγορίας «extra» η διαλογή και η συσκευασία γίνονται με ιδιαίτερη φροντίδα, πρέπει να ληφθεί υπόψη, μόνο για τα προϊόντα αυτά, οποιαδήποτε μείωση της νωπότητας και του όγκου τους·
ότι, για λόγους σαφήνειας και νομικής ασφάλειας καθώς και για τη διευκόλυνση των ενδιαφερομένων, πρέπει να παρουσιάζονται, σε ένα ενιαίο κείμενο, οι κανόνες που τροποποιούνται κατ' αυτό τον τρόπο·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι κανόνες ποιότητας, σχετικά με τα επιτραπέζια σταφύλια που αναφέρονται στη διάκριση 08.04 Α του κοινού δασμολογίου, εμφαίνονται στο παράρτημα του παρόντος κανονισμού.
Οι κανόνες αυτοί εφαρμόζονται σε όλα τα στάδια της εμπορίας, σύμφωνα με τους όρους που προβλέπονται στον κανονισμό (ΕΟΚ) αριθ. 1035/72.
Ωστόσο, στα στάδια που ακολουθούν το στάδιο αποστολής, τα προϊόντα μπορούν να παρουσιάζουν σε σχέση με τις προδιαγραφές των κανόνων:
- ελαφρά μείωση της νωπότητας και του όγκου,
- για τα προϊόντα που δεν κατατάσσονται στην κατηγορία «extra» , ελαφρά αλλοίωση που οφείλεται στη βιολογική εξέλιξη ή στο γεγονός ότι φθείρονται σε μικρό ή μεγάλο βαθμό, όπως και διαχωρισμό ενός κάποιου αριθμού ραγών από το βόστρυχο.
Άρθρο 2
Ο κανονισμός αριθ. 58 τροποποιείται ως εξής:
- στο άρθρο 1, οι όροι «επιτραπέζια σταφύλια» διαγράφονται,
- το παράρτημα Ι/7 για κανόνες ποιότητας για τα επιτραπέζια σταφύλια καταργείται.
Άρθρο 3
Ο κανονισμός (ΕΟΚ) αριθ. 211/66 τροποποιείται ως εξής:
- στο άρθρο 1, οι όροι «επιτραπέζια σταφύλια» διαγράφονται,
- το παράρτημα VI σχετικά με τα επιτραπέζια σταφύλια καταργείται.
Άρθρο 4
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιουνίου 1987.

Labels: 7
0
3
17